Stavanger bispedømme (1125–1682)

**Stavanger bispedømme**, senere **Stavanger Stift** *([[Latin]]: Dioecesis Stavangrensis)* var et av de fem historiske bispesetene i Norge, og ble opprettet ca 1125. De første tre katolske bispedømmene i Norge ble opprettet i (1070) med sete i Alpsa, Biargina og Nithirosa, det vil si i Oslo, Bjørgvin (Bergen) og Nidaros. Etter hvert ble antallet bispedømmer utvidet til fem, og blant disse var Stavanger, som ble opprettet ved deling av Bjørgvin bispedømme i 1125. Det har vært vanlig å tidfeste byen Stavanger til samme år som bispedømmets grunnleggelse. Det er mulig at det var en biskop i Stavanger også før dette.

Opprinnelig tilhørte både Hallingdal og Valdres prosti Bjørgvin bispedømme, men begge disse gikk til Stavanger bispedømme ved delingen. Mellom biskopene i Bergen og Stavanger ble det gjort en overenskomst om at Sveio i Sunnhordland skulle tilfalle Bergen bispedømme mot at Eidfjord ble tillagt Hallingdal prosti i Stavanger bispedømme. Middelalderens Stavanger bispedømme omfattet Rogaland, dagens to Agderfylker, Hallingdalen i dagens Buskerud og Valdres i dagens Oppland samt sognene Røldal og Eidfjord i dagens Hordaland.

Bispedømmet ble etter noen få års opphold videreført som *Stavanger stift* etter reformasjonen i 1537. I 1608 ble det gjort et forsøk på å tilbakeføre Eidfjord til Hardanger prosti i Bergen stift uten at dette lyktes. Først i en kongelig reskript av 24. februar 1636, ser vi at Eidfjord, som ble brukt "så som ved føringskap skyld", ble tilbakeført til Bergen stift. Ved kongebrev  av 10. april 1631 ble Hallingdal og Valdres prostier overført til Christiania stift. Til gjengjeld ble Øvre Telemark prosti overført fra Christiania til Stavanger stift. Øvre Telemark hadde før reformasjonen vært delt mellom Oslo og Hamar bispedømmer, med delingen falt bort da Hamar inngikk i Oslo etter reformasjonen. Jordeboken Graagaas ført i pennen av Scavenius, gir en utfyllende opplysninger om Stavanger stifts administrative inndeling omkring 1620.

Ved kongelig rescript av 6. mai 1682 ble det bestemt at Christianssand skulle bli stiftstad i både verdslig og geistlig henseende:

Bakgrunnen var dels på grunn av nedgangstider i byen Stavanger, og dels ut fra et politisk ønske hos kong Christian V av Danmark-Norge om å styrke byen som var grunnlagt i 1641. Bispesetet ble følgelig flyttet fra Stavanger til Kristiansand, effektuert den 17. november 1684, da den nye stiftbyens superindent, kapitel og stiftsamtmann for første gang var samlet til kapitelsmøte. Som en skjebnens ironi var Stavanger by rammet av en omfattende bybrann den 4. november samme år, og lå således i aske. De beste og mest velstående folks gårder strøk med, kun den fattigste del av byen stod igjen. Dog ble det kirkelige sentrum med domkirken spart fra flammenes rov.

Kristiansand stift endret i 1918 navn til Agder bispedømme, og i 1925 ble et nytt Stavanger bispedømme opprettet ved at området tilsvarende Stavanger amt ble fradelt Agder bispedømme, og Stavanger domkirke ble igjen bispesete.

## Kronologisk oversikt over biskoper
### Den katolske kirken
* Reinald muligens fra 1120-tallet-1135, engelsk, hengt på Bergenhus av kong Harald Gille.
* Jon Birgersson, 1135-52, fra 1152 erkebiskop i Nidaros.
* Peter, 1152-?? 
* Amund, ??-1171, fratrer, død 1183.
* Eirik Ivarsson, 1171-1188, fra 1188 erkebiskop i Nidaros.
* Nikolas Arnesson 1189 (kun et år i Stavanger)
* Njål, 1190-1207
* Henrik, 1207-24
* Askell Jonsson, 1226-54
* Torgils av Stavanger, 1255-76
* Arne, 1277-1303, korsbroder i Stavanger.
* Ketil, 1304-17, korsbroder i Stavanger.
* Håkon Halldorsson, 1318-22, korsbroder i Stavanger.
* Eirik Ogmundsson, 1322-42, korsbroder i Stavanger. 
* Guttorm Pålsson, 1343-50, korsbroder i Hamar, død i pesten.
* Sigfrid, 1351-1352, fra Linköping, Sverige, fra 1352 biskop i Oslo. 
* Gyrd Aslason, 1354-1355, biskop i Oslo 1352-4.
* Bottolf Asbjørnsson, 1355-80, korsbroder i Stavanger.
* Hallgeirr Osmundsson, 1380/81, fordrevet av etterfølgeren.
* Olaf, 1381/82-1398/1400, biskop av Hamar -1381/82.
* Håkon Ivarsson, 1400-26
* Audun Eivindsson, 1427-45, korsbroder i Stavanger. 
* Gunnar Eriksson, 1445-51/53, korsbroder i Stavanger. 
* Sigurd Bjørnsson, 1454-63
* Alv Thorgardsson, 1464-18, korsbroder, prost.
* Eiliv Jonsson, 1481-1512, magister.
* Hoskuld Hoskuldsson, 1513-37/38 (ved dødsfall, ikke avsatt)

### Lutherske biskoper (–1682)
* Jon Guttormsen, 1541-1557
* Jens Gregoriussen Riber, 1558-1571
* Jørgen Erikson, 1571-1604
* Laurits Clausen Scabo, 1605-1626
* Tomas Cortsen Wegner, 1627-1654
* Markus Christensen Humble, 1655-1661
* Christen Madsen Tausan, 1661-1680
* Jacob Jensen Jersin, 1680-1682

## Referanser


## Kilder
* Grågås : Stavanger stifts og domkapitels jordebok ca 1620

## Se også
* Stavanger bispedømme